FORELØBIGT FORSLAG TIL ÆNDRINGSBUDGET NR. 2 TIL BUDGETTET FOR 2004 - ALMINDELIG OVERSIGT OVER INDTÆGTER - OVERSIGT OVER INDTÆGTER OG UDGIFTER EFTER SEKTION - Sektion VIII, Del B: Den Europæiske Tilsynsførende for Databeskyttelse

(forelagt af Kommissionen)

I henhold til:

- traktaten om oprettelse af Det Europæiske Fællesskab, særlig artikel 272,

- traktaten om oprettelse af Det Europæiske Atomenergifællesskab, særlig artikel 177,

- Rådets forordning (EF, Euratom) nr. 1605/2002 af 25. juni 2002 om finansforordningen vedrørende De Europæiske Fællesskabers almindelige budget [1], særlig artikel 37,

[1] EFT L 248 af 16.9.2002, s. 1.

forelægger Europa-Kommissionen hermed budgetmyndigheden det foreløbige forslag til ændringsbudget nr. 2 til budgettet for 2004 på grundlag af nedenstående begrundelse.

***

OVERSIGT OVER INDTÆGTER OG UDGIFTER EFTER SEKTION

Den almindelige oversigt over indtægter og oversigten over indtægter og udgifter efter sektion fremsendes separat via SEI-BUD-systemet.

BEGRUNDELSE

1. INDLEDNING

Dette forslag sigter mod at opføre bevillinger på budgetposterne i sektion VIII, del B, i budgettet for 2004 med henblik på at finansiere Den Europæiske Tilsynsførende for Databeskyttelse. Dette ændringsbudget beløber sig i alt til 1 272 000 EUR i udgifter og 90 000 EUR i indtægter. Det sigter også mod at opføre 15 stillinger på stillingsfortegnelsen i sektion VIII, del B. Med hensyn til udgifterne og stillingsfortegnelsen svarer dette forslag fuldt ud til det budget, som blev vedtaget i 2002 for sektion VIII, del B. Med hensyn til indtægterne adskiller det sig lidt fra det nævnte budget som følge af den indvirkning, som overgangsforanstaltningerne i forbindelse med reformen har på indtægterne [2].

[2] RÅDETS FORORDNING (EF, EURATOM) NR. 2181/2003 AF 8. DECEMBER 2003 OM OVERGANGSFORANSTALTNINGER I FORBINDELSE MED REFORMEN AF VEDTÆGTEN, SÆRLIG FOR SÅ VIDT ANGÅR VEDERLAG OG PENSION.

2. BEGRUNDELSE FOR FORSLAGET

Ifølge Europa-Parlamentets og Rådets forordning (EF) nr. 45/2001 af 18. december 2000 om beskyttelse af fysiske personer i forbindelse med behandling af personoplysninger i fællesskabsinstitutionerne og -organerne og om fri udveksling af sådanne oplysninger [3] skal der oprettes en uafhængig kontrolmyndighed, som skal påse, at forordningens bestemmelser overholdes. Denne myndighed, kaldet "Den Europæiske Tilsynsførende for Databeskyttelse" ("den tilsynsførende"), bistås af en assisterende tilsynsførende.

[3] EFT L 8 af 12.1.2001, s. 1.

Rådet, Parlamentet og Kommissionen godkendte den 1. juli 2002 afgørelse 1247/2002/EF om statutten og de almindelige betingelser for udøvelse af hvervet som Europæisk Tilsynsførende for Databeskyttelse [4].

[4] EFT L 183 af 12.7.2002, s. 1.

På grundlag af disse retsakter godkendte Rådet og Parlamentet den 22. december 2003 udnævnelsen af Den Europæiske Tilsynsførende for Databeskyttelse. Denne udnævnelse blev offentliggjort den 17. januar 2004.

I henhold til traktaten skal den enkelte institution vurdere sine behov og fremsætte anmodning om de nødvendige finansielle midler over for budgetmyndigheden. Det betyder, at det egentlig burde være den tilsynsførende selv, der på eget ansvar fremsatte nærværende budgetanmodninger på grundlag af de overslag, han udarbejder.

For at gøre det muligt for den tilsynsførende at råde over de ressourcer, som er nødvendige for, at han kan indlede sit arbejde, har budgetmyndigheden imidlertid på forslag af Kommissionen oprettet en sektion VIII, del B, på institutionernes budgetter for 2002, 2003 og 2004. I denne sektion opføres det specifikke budget, som skal gøre det muligt for den tilsynsførende at udøve sit hverv.

2002-budgettet for denne sektion VIII, del B, omfattede en stillingsfortegnelse og bevillinger. Da bevillingerne for 2002 ikke blev udnyttet, og der var usikkerhed om datoen for udnævnelsen af den tilsynsførende og den assisterende tilsynsførende, afsatte budgetmyndigheden imidlertid hverken bevillinger til sektion VIII, del B, i 2003 eller 2004.

Den tilsynsførende er nu blevet udnævnt, og det er derfor vigtigt, at der afsættes et beløb på hans budget, som gør det muligt for ham at indlede sit arbejde. Da udnævnelsen først har fundet sted for nylig, og da det er praktisk umuligt for ham at fremlægge et ændringsbudget inden for en kort frist, foreslår Kommissionen, at man i sektion VIII, del B, opfører de bevillinger og den stillingsfortegnelse, som budgetmyndigheden godkendte for 2002-budgettet.

I løbet af 2004 kan den tilsynsførende om nødvendigt selv fremlægge et andet ændringsbudget, hvori han kan justere budgettet og/eller stillingsfortegnelsen i sektion VIII, del B, mere nøjagtigt.

3. STILLINGER OG BEVILLINGER, SOM DER ANMODES OM UNDER SEKTION VIII, DEL B - DEN EUROPÆISKE TILSYNSFØRENDE FOR DATABESKYTTELSE

3.1. Rammerne for udarbejdelsen af 2002-budgettet

I henhold til artikel 43, stk. 2, i forordning nr. 45/2001 skal budgetmyndigheden sørge for, at Den Europæiske Tilsynsførende for Databeskyttelse råder over de nødvendige menneskelige og finansielle ressourcer for at kunne udøve sit hverv.

I henhold til artikel 43, stk. 3 og 4, skal Den Europæiske Tilsynsførende for Databeskyttelse bistås af et sekretariat, og budgettet for den tilsynsførende skal opføres i en særlig post i sektion VIII i Den Europæiske Unions almindelige budget.

Denne budgetramme er hovedsagelig baseret på tallene i budgettet for Den Europæiske Ombudsmand, eftersom denne institution udgør et relevant grundlag både med hensyn til størrelse og type.

3.2. Stillingsfortegnelse

Den Europæiske Tilsynsførende for Databeskyttelse og den assisterende tilsynsførende skal betragtes som medlemmer af selve myndigheden, og de er derfor ikke anført i stillingsfortegnelsen:

>TABELPOSITION>

3.3. Bevillinger

3.3.1. Løn til Den Europæiske Tilsynsførende for Databeskyttelse og den assisterende tilsynsførende

I henhold til Europa-Parlamentets, Rådets og Kommissionens afgørelse nr. 1247/2002/EF af 1. juli 2002 sidestilles Den Europæiske Tilsynsførende for Databeskyttelse med en dommer ved Domstolen for så vidt angår fastsættelse af løn, tillæg og alderspension samt enhver anden fordel, der træder i stedet for løn. Den assisterende tilsynsførende sidestilles med justitssekretæren ved Domstolen i samme henseende.

3.3.2. Menneskelige ressourcer til sekretariatet

Det er realistisk at antage, at den tilsynsførende så hurtigt som muligt vil ansætte et team bestående af fem personer (f.eks. én A, to B og to C). I anden omgang vil der blive ansat yderligere ti personer. 2002-budgettet, som anvendes som udgangspunkt for dette ændringsbudget, er udarbejdet på grundlag af denne antagelse.

3.3.3. Infrastruktur

Bevillingerne til posterne under afsnit 2 er baseret på tallene i budgettet for Den Europæiske Ombudsmand, ligesom der er taget hensyn til faste omkostninger i forbindelse med etableringsperioden.

OVERSIGTSTABEL FORDELT PÅ UDGIFTSOMRÅDER I DE FINANSIELLE OVERSLAG

>TABELPOSITION>

OVERSIGT OVER INDTÆGTER

SEKTION VIII, DEL B - DEN EUROPÆISKE TILSYNSFØRENDE FOR DATABESKYTTELSE

>TABELPOSITION>

OVERSIGT OVER UDGIFTER

SEKTION VIII, DEL B - DEN EUROPÆISKE TILSYNSFØRENDE FOR DATABESKYTTELSE

>TABELPOSITION>